b'\n_START_ARTICLE_\nKarali\xc5\xa1koji kolekcija\n_START_PARAGRAPH_\nKarali\xc5\xa1koji kolekcija \xe2\x80\x93 D. Britanijos monarchijos meno kolekcija, valdoma Karali\xc5\xa1kosios kolekcijos fondo (angl. Royal Collection Trust). Tai n\xc4\x97ra vienintel\xc4\x97 karali\xc5\xa1koji kolekcija pasaulyje, ta\xc4\x8diau, kadangi kitos pagrindin\xc4\x97s Europos monarchij\xc5\xb3 kolekcijos buvo nacionalizuotos, pavadinimu Karali\xc5\xa1koji kolekcija paprastai \xc5\xbeymima D. Britanijos monarchijos meno kolekcija, savo dyd\xc5\xbeiu ir meno k\xc5\xabrini\xc5\xb3 verte toli lenkianti bet kuri\xc4\x85 kit\xc4\x85 karali\xc5\xa1k\xc4\x85j\xc4\x85 kolekcij\xc4\x85. D. Britanijos monarchijos kolekcija laikoma did\xc5\xbeiausia ir reik\xc5\xa1mingiausia priva\xc4\x8dia meno kolekcija pasaulyje. 2012 m. skai\xc4\x8diavimais jos vert\xc4\x97 yra apie 10 mlrd. svar\xc5\xb3 sterling\xc5\xb3.\n_START_SECTION_\nIstorija\n_START_PARAGRAPH_\nKolekcijos prad\xc5\xbeia laikomi 1660 metai, kai Anglijoje buvo restauruota monarchija ir \xc4\xaf vald\xc5\xbei\xc4\x85 at\xc4\x97jo karalius Karolis II. Prie\xc5\xa1 tai buvusius karali\xc5\xa1kuosius meno rinkinius Oliveris Kromvelis buvo nurod\xc4\x99s parduoti. Britanijos kolekcij\xc4\x85 reik\xc5\xa1mingai papild\xc4\x97 Velso princas Frederikas (1701\xe2\x80\x931751), karaliai Jurgis III, Jurgis IV, karalien\xc4\x97 Viktorija ir princas Albertas, Jurgio V \xc5\xbemona karalien\xc4\x97 Marija (1867\xe2\x80\x931953)._NEWLINE_Karali\xc5\xa1koji kolekcija nebuvo nacionalizuota kaip kit\xc5\xb3 pagrindini\xc5\xb3 Europos monarchij\xc5\xb3 kolekcijos. Nacionalin\xc4\x97 valstybin\xc4\x97 Did\xc5\xbeiosios Britanijos meno kolekcija yra kaupiama Londono nacionalin\xc4\x97je galerijoje. \xc5\xa0kotija ir Velsas turi atskiras nacionalines galerijas. Nuo 1993 m. Karali\xc5\xa1k\xc4\x85j\xc4\x85 kolekcij\xc4\x85 administruoja Karali\xc5\xa1kosios kolekcijos fondas, \xc4\xafkurtas karalien\xc4\x97s nurodymu, kurio vadovu paskirtas Velso princas.\n_START_SECTION_\nApie kolekcij\xc4\x85\n_START_PARAGRAPH_\nKolekcij\xc4\x85 sudaro Britanijos monarch\xc5\xb3 meno k\xc5\xabriniai, esantys 13 karali\xc5\xa1k\xc5\xb3j\xc5\xb3 rezidencij\xc5\xb3. Kai kurios i\xc5\xa1 \xc5\xa1i\xc5\xb3 rezidencij\xc5\xb3 yra atviros lankytojams. Tai Vindzoro pilis, Bekingemo r\xc5\xabmai, Holirudo r\xc5\xabmai, Hempton Kortas, Londono Taueris, Kensingtono r\xc5\xabmai, Osborno namas ir Karali\xc5\xa1kasis paviljonas Braitone. Didel\xc4\x99 dal\xc4\xaf k\xc5\xabrini\xc5\xb3 galima ap\xc5\xbei\xc5\xabr\xc4\x97ti toje aplinkoje, kurioje jie buvo istorijos metu._NEWLINE_Apie 3000 kolekcijos objekt\xc5\xb3 yra paskolinti ir eksponuojami muziejuose, tarp kuri\xc5\xb3 \xe2\x88\x92 Londono nacionalin\xc4\x97 galerija, Viktorijos ir Alberto muziejus, Londono muziejus, Nacionalinis Velso muziejus ir Nacionalin\xc4\x97 \xc5\xa0kotijos galerija._NEWLINE_Kolekcija apima paveikslus, pie\xc5\xa1inius, akvareles, baldus, keramikos k\xc5\xabrinius, laikrod\xc5\xbeius, juvelyrik\xc4\x85, \xc5\xa1arvus ir ginklus, fotografij\xc4\x85, knygas ir rankra\xc5\xa1\xc4\x8dius, grafik\xc4\x85, \xc5\xbeem\xc4\x97lapius, skulpt\xc5\xabr\xc4\x85, tekstil\xc4\x97s gaminius. Kolekcijoje reprezentuoti vieni garsiausi\xc5\xb3 Europos tapytoj\xc5\xb3 ir \xc5\xbeymiausi Anglijos dailininkai, kurie dirbo Britanijos monarch\xc5\xb3 dvarui. Oficialioje Karali\xc5\xa1kosios kolekcijos fondo internetin\xc4\x97je svetain\xc4\x97je galima rasti informacijos apie 227 000 kolekcijos objekt\xc5\xb3.\n_START_SECTION_\nEksponat\xc5\xb3 galerija\n_START_PARAGRAPH_\nKai kurie i\xc5\xa1 garsiausi\xc5\xb3 kolekcijos eksponat\xc5\xb3:'